දෙහිවල ජාතික සත්ත්වෝද්‍යානයේ දී දුර්ලභ කළු රයිනෝ පැටවෙක් ඊයේ (7) දින අළුයම කාලයේ දී උපත ලැබීය.සත්ත්ව හුවමාරු වැඩසටහන යටතේ 2007-07-31 දින ජපාන රජයෙන් ශ්‍රී ලංකාවට ලබා දුන් රයිනෝ යුවළට දාව මේ පැටවා උපත ලබා ඇත.දැනට වයස අවුරුදු 12 ක් පමණ වයසැති කෝසල සහ වයස අවුරුදු 15 ක් පමණ වන අනුලා යන අප්‍රිකන් කළු රයිනෝසිරස් යුවළට දාව දෙවන වරට මේ පැටවා උපත ලැබීය.රයිනෝ සත්ත්වයන් අධි සංවේදී වන බැවින් පැටවා උපත ලැබූ විගසම නිරීක්ෂණයට ලක් කිරීම අපහසු වන බව සඳහන් කරයි.බිහිවූ පැටවා පිළිබඳ විස්තර වෛද්‍ය වාර්තාවක් සමඟ ඉදිරි දිනවලදී ඉදිරිපත් කිරීමට ජාතික සත්ත්වෝද්‍යාන දෙපාර්තමේන්තුව බලාපොරොත්තු වේ.සත්ත්ව හුවමාරු වැඩසටහන යටතේ ඒ වෙනුවෙන් කෝසල සහ අනුලා යන අලි පැටවුන් දෙදෙනා පින්නවල අලි අනාථාගාරයේ සිට ජපානයේ නාගෝයා හිගෂීමා සත්ත්වෝද්‍යානයට යවා ඇත.මීට වසර දෙකකට පෙරද මෙම රයිනෝ යුවළට දාව පැටවෙකු උපත ලැබුවද දින කීපයකදී මිය ගොස් තිබේ.මොවුන්ගේ හිස ඉදිරිපිට කෙරටින් වලින් නිර්මාණය වූ කෙටි සහ දිගු අඟ දෙකකි.සාමාන්‍යයෙන් වැඩුණු පිරිමි සතෙකුගේ බර කිලෝග්‍රෑම් 1350 ක් සහ වැඩුණු ගැහැණු සතෙකුගේ බර කිලෝග්‍රෑම් 900 කි.උපතේදී සාමාන්‍ය පැටවෙකුගේ බර කිලෝග්‍රෑම් 35-45 පමණ වේ.ශාක භක්ෂකයෙකු වන මෙම සත්ත්වයා කොළ අතු,රිකිලි,කටු පඳුරු සහ පළතුරු ආහාරයට ගනී.මොවුන්ට පැයට කිලෝමීටර් 55 ක පමණ වේගයකින් දිවීමේ හැකියාව ඇති අතර යම්කිසි තර්ජනයකදී දැඩි ආක්‍රමණශීලී ගති පෙන්නුම් කරනු ලබයි.දුර්වල දෘෂ්ටියක් සහිත මෙම සතුන් අඝ්‍රාණ සහ ශ්‍රවණ හැකියාව දියුණු මට්ටමක පවතී.ප්‍රජනනය සඳහා නිශ්චිත කාලයක් නොමැත.ගැබ් කාලය මාස 15-16 පමණ වේ.ආයු කාලය අවුරුදු 35-50 ත් අතර වේ.රයිනෝ විශේෂ 05 ක් ලොව පුරා වෙසෙන අතර ඒ අතරින් වඳ වීයාමේ දැඩි අවධානමකට ලක් වූ විශේෂය ලෙස මෙම කළු රයිනෝ සතුන් හඳුනාගෙන ඇත.ලොව පුරා කළු රයිනෝ සතුන් වාර්තා වන්නේ 1000 -1500 ක් අතර සංඛ්‍යාවක් බවද වාර්තා වේ.